Doc.MUDr. D. Bohmer, PhD

**Čo vykonať, aby vzdelanosť s kultúrnosťou bola v SR ozajstnou prioritou ?**

Takúto tému – už vzhľadom na to, aká je vážna – treba poňať komicky aj tragicky.

Prvou odpoveďou teda je, že netreba robiť nič = všetko je vo volebnej propagande politických strán a v programovom vyhlásení vlády. A ak sa „to nepodarí“ – ešte vždy je možné to sľúbiť do budúcnosti, zaviazať tým budúcu vládu, alebo sa oprieť o klasikov – napr. o zvrchovaného politika spred 60 rokov Antonína N., o ktorom sa tradovalo vyhlásenie „vedení je dobré – lid je potřeba vyměnit“. Znie to komicky? Ale veď je to len zovšeobecnenie prístupu vlád k vzdelávaniu za ostatných 25 rokov = sľuby, formálne vyhlásenia a biedne investície.

Mnohí hovoria o potrebe „naliať“ do školstva viac peňazí. Samozrejme že áno, len je potrebné pozrieť sa, kde sú diery a hlavne – aký je výstup! Isteže – každý chce mať vyšší plat, ale .... Čo produkuje školstvo, kam sa stratila jeho kedysi vychýrená úroveň? Odpustite prosím starému učiteľovi, ale všetko je v ľuďoch a v prioritách. Kedy sme zahodili učiteľov a začali mať pedagógov? Koľko tzv. reforiem sme už mali? Nedávno učitelia štrajkovali – dovoľte niekoľko osobných pohľadov: ak štrajkujú učitelia vo vyšších ročníkoch základnej školy a na strednej škole – dobehnú učivo neskôr a deti sa tešia voľným dňom a sprievodnému rozruchu. Ak štrajkuje učiteľka v prvej triede – preruší sa veľmi zložitý proces osvojenia si písma. A to je vážna vec, ktorú nemožno zľahčovať, zvlášť ak výskumy hovoria o progresívnom zhoršovaní kvality a zrozumiteľnosti písomného prejavu, ktorý je ešte zaťažený aj deštruktívnym pôsobením používania klávesníc, mobilmi počnúc. Je takýto prístup učiteľky prejavom slobody štrajkovať, alebo hrubým zanedbaním jej základnej povinnosti?

Stredné školy sa sťažujú na úroveň absolventov základných škôl a u nás na vysokých školách sa chytáme za hlavu. Chcete fakty? Pred takmer 20 rokmi (1998) boli maturanti tak skvelo pripravení, že hranica na prijatie bola 15 chýb z 800 bodov v teste. Ostatné roky si môžu dovoliť 50 a viac chýb a ešte stále to stačí na prijatie. Prečo? Podľa mojich poznatkov tí prvšie menovaní boli produktom porevolučného nadšenia nových vedení škôl. A tie vedenia zostali do teraz.... Chuť odišla, povinnosti zostali – „što delať“ = keď sa minie kvalita, treba nasadiť kvantitu = namáhavé vysvetľovanie treba nahradiť pohodlným bifľovaním!!! A najlepšie pod heslom „vedomostná spoločnosť“! Informácie, informácie, fakty, dáta! Ľahko sa odovzdávajú a hlavne – ľahko sa skúšajú a vykazujú!!! Ľudovo sa to volá „biflizmus“. Ruku na srdce = koľko stredných škôl je len nástrojom na získanie maturitného vysvedčenia???

Ale prepáčte – za takéto výsledky potom chcú vyššie platy?????

Je však potrebné povedať, že aj tu školská byrokracia občas – a samozrejme pod oficiálnym pláštikom objektívneho plošného hodnotenia „pomôže veci“ = napríklad tzv. monitory. Utajená skupinka „expertov“ z príslušnej úrovne školskej správy – ktorí nemajú tušenia čo sa deje na školách, nakoľko sami neučia – vyrobí (alebo adaptuje) plošnú písomnú skúšku. Treba dodať, že generovanie týchto expertov a ich oprávnenie je prísne utajené! Nikto z praxe ich nemá šancu skontrolovať = veď ich činnosť je dokonalá, pretože je odvodená od príslušných noriem. Bum a je problém, ktorý bulvár príslušne rozmaže a v mene „slobody tlače“ presviedča Slovákov akí sú hlúpi, prípadne posunie informáciu do medzinárodného prostredia (podľa toho, kto ich platí), aby sa ukázalo prečo je u nás taká lacná pracovná sila!

Len tak marginálne = skúste si predstaviť, že by nám tu teraz rozdali súčasné testy na získanie vodičského oprávnenia...... Legislatíva platí, neznalosť zákona neospravedlňuje a to, že sme sa nemali šancu pripraviť na to, čo sa bude skúšať, je naša chyba.... A koľko je na ministerstve školstva atď., na školských správach, Pedagogickom ústave, Metodických centrách atď. takýchto (dobre platených) úradníkov a „expertov“... Takže, kde hľadať rezervy mzdových fondov???

 A už je „in cursu“ ďalší faktor = demografický vývoj:

|  |  |  |
| --- | --- | --- |
| **rok** | **Živo-narodení** | **18. roční** |
| 1996 | 60 123 | **2014** |
| 1997 | 59 111 | **2015** |
| 1998 | 57 582 | **2016** |
| 1999 | 56 223 | **2017** |
| 2000 | 55 151 | **2018** |
| 2001 | 51 136 | **2019** |
| 2002 | 50 841 | **2020** |
| 2003 | 51 713 | **2021** |
| 2004 | 53 747 | **2022** |
| 2005 | 54 430 | **2023** |
| 2006 | 53 904 | **2024** |
| 2007 | 54 424 | **2025** |
| 2008 | 57 360 | **2026** |
| 2009 | 61 217 | **2027** |
| 2010 | 60 410 | **2028** |
| 2011 | 60 813 | **2029** |
| 2012 | 55 535 | **2030** |
| 2013 | 54 823 | **2031** |
| 2014 | 55 033 | **2032** |

V rokoch 2018 až 2020 bude (zatiaľ) najmenej (za posledných 40 rokov) detí vo veku maturantov. Keď si predstavíme súčasný zápas o prežitie základných a stredných škôl – pre nedostatok žiakov, čo bude za pár najbližších rokov? Toto vyžaduje štátnické rozhodnutia a záchranný program pre budúcnosť minimálne vzdelanosti tohto národa a nie folklórne akcie typu „kde sa vzal, tu sa vzal, pod oknami ráno stál“ 5%-ný odborár!!!!

A to za predpokladu, že dokážeme dosiahnuť stav, že nedôjde k masívnej zmene etnického zloženia našej populácie.

Vzdelanie je jediná vec, ktorú skutočne môžeme ako pozitívum odovzdať našim nasledovníkom.

Vzdelanosť a kultúrnosť sú však iná dimenzia. Žiadna forma štúdia a ani jeden titul nezaručujú, že absolvent alebo držiteľ diplomu bude jednať ako vzdelanec. Podstata problému je v podmienkach = pravidlách aké sa dodržiavajú v spoločnosti a v osobnom styku. Kým budú podsúvané „celevriti“ ako vzory a kým sa budú správať politici ako celebrity, máme nemôžeme očakávať oceňovanie vzdelanosti a kultúrnosti ...

Čo chcete od bežného človeka, ak:

* má možnosť sledovať prenosy z parlamentu
* vidí šéfa diplomatov, ktorý verejne označí člena parlamentu za fašistu (aj keď musí vedieť, že strany podobné tejto sú v Európe čoraz populárnejšie)
* sleduje kortešačky okolo zostavovania vlády
* mu médiá podsúvajú tendenčne filtrované a komentované informácie a zámerne podsúvajú vzorce správania sa a priority
* sa stalo hlavným kritériom kvality človeka stav jeho bankového konta...

 Ale nechcem ďalej volať s Cicerom „Ó tempora, ó mórés!“ = treba začať od seba = ďakujem za pozornosť a kultivovane odchádzam.